బన్నీకి థాంక్స్ చెప్పిన బండ్ల గణేష్ బాధితుడు
TNN| Nov 26, 2017, 04.31 PM IST
వక్కంతం వంశీ, అల్లు అర్జున్
టెంపర్ సినిమాకు కథ అందించిన తనకి ఇవ్వాల్సిన పారితోషికాన్ని ఎగ్గొట్టాడంటూ బండ్ల గణేష్‌పై కేసు పెట్టి విజయం సాధించిన ప్రముఖ రచయిత వక్కంతం వంశీ ఎన్నో ప్రయత్నాల తర్వాత ఇటీవలే దర్శకుడిగా మారిన సంగతి తెలిసిందే. ఎన్టీఆర్ సినిమాతో దర్శకుడిగా పరిచయం కావాలని ఎన్టీఆర్‌ని ఒప్పించడం కోసం ఎంతో కాలంపాటు వేచిచూసిన వక్కంతం వంశీకి చివరకు ఆ అవకాశం దక్కలేదు. ఆ తర్వాత తన దగ్గరున్న మరో స్టోరీని స్టైలిష్ స్టార్ అల్లు అర్జున్‌కి చెప్పి అతడిని ఒప్పించిన వక్కంతం వంశీ... బన్నీ ఇచ్చిన అవకాశంతో మొదటిసారిగా డైరెక్టర్‌గా మారాడు.
వీళ్లిద్దరి కాంబోలో ప్రస్తుతం సెట్స్‌పై వున్న నా పేరు సూర్య సినిమా విశేషాల గురించి తాజాగా ఓ మీడియా సంస్థకు ఇంటర్వ్యూ ఇచ్చిన వక్కంతం వంశీ.. తనకు అవకాశం ఇవ్వడమేకాకుండా.. తనకు ఏ ఇబ్బంది రాకుండా అన్ని విధాల సహకరిస్తున్న బన్నీకి చాలా థాంక్స్ చెప్పుకోవాలని అభిప్రాయపడ్డాడు. ఈ సినిమా కోసం అల్లు అర్జున్ ఎంతో హార్డ్ వర్క్ చేస్తున్నాడు. కొత్త దర్శకుడిగా తాను అసౌకర్యానికి గురికాకుండా వుండేందుకు అల్లు అర్జున్ తనకి ఎంతో స్వేచ్ఛను ఇచ్చి సహకరిస్తున్నాడు అని చెబుతూ ఆనందం వ్యక్తంచేశాడు వక్కంతం వంశీ.
'నా పేరు సూర్య' కానీ సక్సెస్ అయితే, రచయితగా కెరీర్ మొదలుపెట్టి దర్శకుడిగా హిట్ సినిమాను తెరకెక్కించిన దర్శకుల జాబితాలో వక్కంతం వంశీ కూడా చేరడం ఖాయం. లగడపాటి శ్రీధర్ నిర్మిస్తున్న ఈ సినిమాను నాగబాబు ప్రజెంట్ చేస్తున్నాడు. వచ్చే ఏడాది ఏప్రిల్ 27న సినిమా ఆడియెన్స్ ముందుకు రానుంది.